**ኤርትራ ሃካይ ኣይውላድክን**

ሕልሚ ንሓላሚኡ ይመስሎ ጋሕዲ፡ ብር እንተበለስ ተጋዲሙ ኣብ ንእዲ፡ የማን ጸጋም ጠሚቱስ እዋይ ኣነ ግዲ፡ ሃካይ ይጽዋዕ ብምልእቲ ዓዲ።

ሃካይ እወ ሃካይ ኣየውፍር ኣየእቱ፡ እምነት ዝጎደሎ ብኹሎም መሳቱ፡ ሰኸም ዝኾነ ንስድራ ቤቱ፡ መርገም ስንቁ ንሙሉእ ሂወቱ።

ምዕልባጥ የብዝሕ የናዲ መንገዲ፡ ድኻሙ ክሽፍን ይቐያይር ዓዲ፡ ህርኩት ንምጽላም ዝገበሮ ልምዲ፡ ሕጂውን ይበሃል ናይ እንዳመን ስዲ።

ከምዚ ዝመስል ልቡ ዝሸፈተ፡ ባይታ ሲኢኑ ዝሃውተተ፡ መቐለ እንተኸደ ህዝቢ ተቐልተ፡ ኣብኣውን ክረኽባዩ ኣቶ መሸተ።

ንሃካይ ኣሎዎ ናይ ቀደም ምስላ፡ ኣብ ብርኩ ዝጠነሰ ዘየልዕል ባደላ፡ ኣብክንዲ ስራሕ ዘብዝሕ ጓይላ፡ ስሩሑ ጌሩዎ ተዓኽሊልካ ምድቃስ ብነጸላ፡፡

ሃካይ እምነት ነብሱ ባዕሉ ዘጉደለ፡ ንእስነቱ ከይጥቀመላ ዝበደለ፡ ኣብዝኸደ ከይዱ ብትህኪቱ ዝልለ፡ ኤርትር ኣየድልያንዩ ይኺድ ይተኣለ፡፡

እጅገና ሰብሲብና ስረ ዓጺፍና፡ ኣፍራዛ ባደላ ዛባ ኩሎም ኣኻኺብና፡ ነልምዕ ጎላጉል ኮረቢት መሬት ሃገርና፡ ንሱዩ ደም ዘንብዖም ንጸላእትና።

ሃካይ ክበራበር ክመዝን ነብሱ፡ ሓሲቡ እንተተመልሰ ሓንጎሉ ዳህሲሱ፡ መትከል ህዝባዊ ግንባር ኩፉትዩ ንዝተጣዕሱ፡ ብደቡብ ብምዕራብ ዝኸዱ ዓዶም ይመለሱ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር 5/16/2018.